

**Disgrifiad Swydd: Datblygwr Meddalwedd – Labordy Arloesi Cymru**

|  |  |
| --- | --- |
| **Coleg/Ysgol:** | Cyfadran y Dyniaethau a’r Gwyddorau Cymdeithasol |
| **Adran/Pwnc:** | Datblygwr Meddalwedd |
| **Cyflog:** | £38,205 - £44,263 ynghyd â buddion cynllun pensiwn USS, yn ôl yr angen. |
| **Oriau gwaith:** | 35 awr yr wythnos, fodd bynnag, caiff ceisiadau ar gyfer gwaith rhan-amser eu hystyried. |
| **Contract:** | Mae'r swydd hon am gyfnod penodol wedi'i hariannu gan RWIF tan 30 Rhagfyr 2025 |
| **Lleoliad:** | Bydd deiliad y swydd hon yn gweithio ar Gampws Singleton |

|  |  |
| --- | --- |
| **Cyflwyniad** | Yng Nghyfadran y Dyniaethau a'r Gwyddorau Cymdeithasol, mae menter Labordy Arloesi Cymru am benodi Datblygwr Meddalwedd a fydd yn rheoli ac yn cyfrannu at brosiectau meddalwedd ar gyfer y Labordy ochr yn ochr â Datblygwr arall sydd eisoes yn y swydd.  Mae'r Labordy'n cefnogi datblygu a phrofi meddalwedd mewn amrywiaeth o feysydd megis technoleg effaith gymdeithasol, technoleg gyfreithiol, a gwaith sy'n ymwneud â seiberfygythiadau. Bydd y prosiectau meddalwedd yn rhan allweddol o alluogi’r Labordy i ddarparu dulliau amrywiol o ddatrys problemau, gan wneud y gwaith yn hynod amrywiol ar y cyd ag ystod eang o bobl. Mae prosiectau presennol ac arfaethedig yn y Labordy yn seiliedig ar ymchwil, cynigion a gofynion academyddion, cyfreithwyr proffesiynol, cyrff anllywodraethol, elusennau a darparwyr eraill sy'n cydweithio â'r Labordy.  Amcan y tîm datblygu meddalwedd yw darparu manylebau gofynion a phrototeipiau meddalwedd yn gyflym, gan brofi cysyniadau ar gyfer cynigion am brosiectau yn y dyfodol neu gynlluniau i'w datblygu.  **Cyfleoedd Cyffrous y Rôl Hon**  Bydd y tîm yn cael cyfleoedd creadigol i lunio cynigion am brosiectau a datblygu prototeipiau. Bydd deiliad y rôl yn cael ei annog i:   * Ddeall diddordebau, materion, problemau a nodau'r gymuned o ran sut mae'n gweithio gyda gwybodaeth a phrosesau yn ogystal â rhai'r cleientiaid y mae'n eu gwasanaethu. * Cefnogi wrth ddylunio technegol, llunio manylebau a datblygu pensaernïaeth cymwysiadau ar gyfer prototeipiau, gan ystyried agweddau megis ymarferoldeb, defnyddioldeb, integreiddio, data, isadeiledd, diogelwch, dibynadwyedd, gwydnwch a pherfformiad. * Gweithio gyda'r tîm i archwilio ymagweddau newydd a chynhyrchiol at echdynnu, dadansoddi a delweddu data. * Creu profion cysyniad y gellir eu defnyddio i asesu gwerth technolegau posib yn gyflym.   **Manteision**   * Cyfleoedd i ddysgu wrth wneud y swydd. * Gweithio hyblyg. * 35 awr yr wythnos a 31 o ddiwrnodau o wyliau blynyddol. * Cyfleusterau swyddfa newydd sbon, gyda desgiau sefyll, gosodiadau sgrin eang iawn a mannau i gydweithio. * Pensiwn prifysgol gwych. * Mentor personol. * Ceir rhagor o [fuddion yma.](https://www.swansea.ac.uk/jobs-at-swansea/working-at-swansea-university/) |
| **Gwybodaeth gefndirol** | Mae Labordy Arloesi Cymru yn rhan o Gyfadran y Dyniaethau a'r Gwyddorau Cymdeithasol ym Mhrifysgol Abertawe. Mae'r Labordy Arloesi newydd – y Labordy Arloesi Cyfreithiol gynt - yn ymestyn yn ehangach na'i gylch gorchwyl cyfreithiol presennol i gwmpasu technoleg effaith gymdeithasol, hyfforddiant proffesiynol, ac ymchwil uwch drwy ei gyfleusterau.  Ar hyn o bryd mae'r Labordy'n annog arloesedd ym meysydd Effaith Gymdeithasol, TechGyfreithiol a Mynediad at Gyfiawnder, ynghyd ag atal a defnydd troseddol a defnydd gan derfysgwyr o'r rhyngrwyd.  Mae ein prif brosiectau ar gael yma: <https://www.innovationlab.wales/> |
| **Prif Ddyletswyddau** | **Nod rôl y Datblygwr Meddalwedd yw:**   1. **Cydweithio ac Arloesi:** Gweithio'n agos gyda thimau prosiect i ddarparu prototeipiau sy'n cyd-fynd â'n nodau strategol. 2. **Datrys Problemau:** Cydweithio â'r Datblygwr Meddalwedd Arweiniol i fynd i'r afael â heriau a dod â syniadau newydd gan ein partneriaid academaidd ac ymchwil. 3. **Meithrin Cysylltiadau -** Meithrin a chynnal perthnasoedd ag arbenigwyr mewn Cyfrifiadureg, y Gyfraith a Throseddeg. 4. **Arddangos eich Sgiliau:** P'un a ydych yn gweithio'n annibynnol neu fel rhan o dîm, bydd gennych yr hyblygrwydd i ddisgleirio. 5. **Cadw ar flaen y gad:** Cadw eich gwybodaeth broffesiynol yn gyfredol a rhannu arferion gorau â'ch cydweithwyr. 6. **Hyfforddi a Rhoi Cymorth:** Darparu hyfforddiant a chymorth i ddefnyddwyr, yn anffurfiol ac mewn lleoliadau ffurfiol. 7. **Manteisio ar Adnoddau Ffynhonnell Agored:** Defnyddio meddalwedd, fframweithiau ac APIs ffynhonnell agored sy'n bodoli eisoes i sbarduno effeithlonrwydd. 8. **Sicrhau ansawdd:** Gweithio gyda'r Datblygwr Meddalwedd Arweiniol i gynnal côd o safon ar draws pob prosiect. 9. **Cydymffurfio â Safonau:** Dilyn safonau, polisïau a chanllawiau ffynhonnell agored yn eich codio, gan sicrhau bod côd o safon yn cael ei gyflawni. 10. **Ailddefnyddio ac Addasu:** Gwella ac addasu meddalwedd ffynhonnell agored bresennol yn hytrach na dechrau o'r dechrau. |
| **Manyleb Person** | **Meini Prawf Hanfodol:**  Rydym yn gwybod nad yw'r 'ymgeisydd perffaith' yn bodoli. Os ydych chi'n llawn cyffro am ddatblygu meddalwedd ac yn credu y gallwch chi fynd i'r afael â'r rhan fwyaf o'r hyn rydyn ni wedi'i restru, cyflwynwch gais! Efallai mai chi yw'r union beth rydym yn chwilio amdano.  Rydym yn chwilio am rywun sydd â chynifer o'r canlynol â phosibl:   1. **Sgiliau Rhaglennu Amrywiol:** Tystiolaeth o sgiliau rhaglennu amrywiol ar draws gwahanol blatfformau datblygu, gan gynnwys datblygu Full Stack. 2. **Brwdfrydedd am Ansawdd:** brwdfrydedd cryf am adeiladu meddalwedd o safon, ynghyd â dangos enghreifftiau o gôd o safon. 3. **Profiad o fethodolegau:** Profiad o weithio gyda methodolegau peirianneg meddalwedd. 4. **Gwybodaeth am batrymau dylunio:** Profiad ymarferol o batrymau ac egwyddorion dylunio meddalwedd. 5. **Dysgu'n gyflym:** Y gallu i asesu technolegau a phatrymau newydd yn gyflym ac i ddatblygu profion cysyniad yn gyflym i ddangos gwerth. 6. **Rheoli Fersiynau:** Profiad o ddatrysiadau rheoli fersiwn fel Git. 7. **Rhaglennu sy'n canolbwyntio ar wrthrych:** Profiad o raglennu sy'n canolbwyntio ar wrthrych. 8. **Dysgu Peirianyddol:** Profiad o ddysgu peirianyddol. 9. **Cronfeydd data perthynol:** Profiad o gronfeydd data perthynol. 10. **Cydweithio mewn tîm:** Profiad o weithio fel aelod o dîm mewn amgylchedd prosiect technegol. 11. **Platfformau'r cwmwl:** Profiad o roi atebion ar waith gan ddefnyddio darpariaeth 'platfform fel gwasanaeth' yn y cwmwl (e.e., Azure App Services, AWS Elastic Beanstalk, Heroku). 12. **Datblygu Parhaus:** Ymrwymiad i ddatblygiad proffesiynol parhaus.   **Meini Prawf Dymunol:**   1. **Gradd berthnasol:** Gradd mewn Cyfrifiadureg neu feysydd cysylltiedig. 2. **Profiad Masnachol:** Profiad fel pensaer/datblygwr meddalwedd ar draws meysydd busnes allweddol mewn lleoliad masnachol. 3. **Sgiliau Data:** Sgiliau cloddio data a thynnu gwybodaeth. 4. **Azure ac AI:** Profiad o Azure a thechnolegau AI cysylltiedig. 5. **Arbenigedd Cronfeydd Data:** Profiad o ddylunio, datblygu, cynnal a chadw, ac optimeiddio cronfeydd data. 6. **Dylunio pen blaen:** Profiad o ddylunio pen blaen. 7. **Technolegau cynwysyddeiddio:** Profiad o dechnolegau cynwysyddeiddio (e.e. Docker, Kubernetes). 8. **Datblygu ar sail profion:** Profiad o TDD. 9. **Sgiliau Dogfennu:** Profiad o ddogfennu atebion a phensaernïaeth i safonau cydnabyddedig gan ddefnyddio technegau fel Modelu Ystwyth, Straeon Defnyddwyr, Achosion Defnydd, UML, neu ArchiMate. 10. **Gwybodeg Gyfreithiol:** Cynefindra â gwybodeg gyfreithiol a chyfraith gyfrifiadol. 11. **Seiberddiogelwch:** Cynefindra â seiberddiogelwch a seiberfygythiadau.   **Cofiwch, nid oes rhaid i chi fodloni'r rhain i gyd, felly os oes gennych ddiddordeb, cyflwynwch gais!** |
| **Gwybodaeth Ychwanegol** | Gellir anfon ymholiadau anffurfiol at: Adam Whitter-Jones, Rheolwr Gweithrediadau Ymchwil ac Arloesi: [a.h.whitter-jones@abertawe.ac.uk](mailto:a.h.whitter-jones@swansea.ac.uk) |







